V. Palko, poslanec: (2002-07-10):
M. Andel, podpredseda NR SR: Ďakujem. Uzatváram rozpravu o tomto bode nášho rokovania, keďže nebola žiadna faktická pripomienka. Prerušujem rokovanie o tomto bode nášho programu. Teraz budeme pokračovať druhým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 140/1961 Zb. Trestný zákon v znení neskorších predpisov. Návrh zákona ste dostali pred prvým čítaním ako tlač 1550 a informáciu o výsledkoch rokovania výborov máte ako tlač 1550a. Za skupinu poslancov tento návrh zákona odôvodní poslanec Peter Tatár, ktorému odovzdávam slovo. Nech sa páči, pán kolega, máte slovo. P. Tatár, poslanec: Ďakujem za slovo. Vážený pán podpredseda, vážené dámy, vážení páni, dovoľte mi uviesť novelu Trestného zákona, tzv. zákon o Jáchymovskej lži. Prijali sme prednedávnom doplnok k § 261, ktorý hovorí, že kto verejne prejavuje sympatie k fašizmu, komunizmu alebo k inému podobnému hnutiu uvedenému v § 260 alebo verejne popiera, spochybňuje, schvaľuje alebo sa snaží ospravedlniť zločiny fašizmu, komunizmu, alebo iného podobného hnutia uvedené v § 260, potrestá sa odňatím slobody na 6 mesiacov až 3 roky. V tomto znení sa v navrhovanom zákone za slovo „fašizmus“ dopĺňa slovo „komunizmus“. To odôvodnenie je veľmi jasné a zrozumiteľné, pretože okrem šírenia a propagácie aj spochybňovanie vlastne morálne narúša a z tohto hľadiska aj ústava pripúšťa obmedzenie verejného šírenia a propagácie, nakoľko ide o narušenie ľudských práv, ale najmä morálky. Myslíme si, že, aby sa história neopakovala, je potrebné takýto významný prvok dať do Trestného zákona. Zároveň sa hneď vyjadrím k predloženej spoločnej správe, kde je návrh na zmenu účinnosti, s čím, samozrejme, z praktických dôvodov, pretože ju treba posunúť, navrhovatelia súhlasia. Prosím o podporu. Ďakujem pekne. M. Andel, podpredseda NR SR: Ďakujem za uvedenie návrhu zákona. Nech sa páči, pán kolega, zaujmite miesto určené pre navrhovateľa. Teraz dávam slovo určenému spoločnému spravodajcovi a predsedovi ústavnoprávneho výboru pánovi poslancovi Oroszovi a prosím ho, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Pán kolega, nech sa páči, máte slovo. L. Orosz, poslanec: Ďakujem pekne, pán podpredseda. Vážené kolegyne, kolegovia, dovoľte, aby som zastúpil neprítomného spravodajcu výboru pána poslanca Gašparoviča, ktorý bol určený ako spoločný spravodajca uznesením výboru. Vzhľadom na to, že nie je prítomný, tak mi prislúcha ako predsedovi výboru informovať vás o prerokovaní tohto návrhu zákona na rokovaní výborov Národnej rady Slovenskej republiky. M. Andel, podpredseda NR SR: Za čo vám veľmi pekne ďakujeme, pán predseda. L. Orosz, poslanec: Národná rada Slovenskej republiky uznesením z 31. mája 2002 pridelila tento návrh zákona na prerokovanie dvom výborom Národnej rady, a to ústavnoprávnemu výboru a Výboru Národnej rady pre ľudské práva a národnosti. Oba tieto výbory tento návrh zákona prerokovali. Opäť sa nenašiel nikto z poslancov nečlenov týchto výborov, ktorí by oznámil gestorskému výboru svoje stanovisko k tomuto návrhu zákona v zmysle § 75 ods. 2 zákona o rokovacom poriadku Národnej rady Slovenskej republiky. Ústavnoprávny výbor svojím uznesením z 18. júna 2002 odporučil Národnej rade Slovenskej republiky schváliť tento návrh zákona s jedinou zmenou, s jediným pozmeňujúcim návrhom a to je návrh, ktorý súvisí so zmenou účinnosti tohto zákona. Pán navrhovateľ vo svojom úvodnom slove vyslovil s týmto návrhom súhlas. Čo sa týka výboru pre ľudské práva a národnosti, ten neprijal platné uznesenie k tomuto návrhu zákona, pretože prednesený návrh, ktorý znel „schváliť tento zákon“, nezískal podporu potrebnej nadpolovičnej väčšiny prítomných poslancov. Gestorský výbor potom rokoval o stanoviskách výborov, ktorým bol návrh zákona pridelený, na svojej 163. schôdzi 20. júna 2002. Výsledok tohto rokovania je taký, že spoločnú správu výbor neschválil, teda v ďalšom postupe nebudem môcť odporúčať poslancom, ako hlasovať, to je výsledok rokovania gestorského výboru. V zmysle § 80 ods. 2 zákona o rokovacom poriadku odporúčam, pán podpredseda, aby ste otvorili rozpravu, a po rozprave budem navrhovať, aby sa ako o prvom návrhu hlasovalo o tom pozmeňujúcom návrhu, ktorý schválil gestorský výbor, to znamená týkajúcom sa účinnosti zákona. To je všetko, ďakujem. M. Andel, podpredseda NR SR: Ďakujem veľmi pekne, pán predseda. Nech sa páči, zaujmite miesto určené pre spravodajcu. Otváram rozpravu o tomto bode rokovania. Keďže som nedostal ústne žiadnu prihlášku do rozpravy, pýtam sa, kto sa hlási ústne. Nikto. Uzatváram rozpravu o tomto bode nášho programu. Prerušujem rokovanie o tomto bode programu. Teraz budeme pokračovať druhým čítaním o návrhu poslanca Národnej rady Slovenskej republiky Alexandra Slafkovského na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov . Návrh zákona ste dostali pred prvým čítaním ako tlač 1502 a spoločnú správu výborov schválenú gestorským výborom máte ako tlač 1502a. Teraz dávam slovo poslancovi Slafkovskému a prosím ho, aby návrh zákona odôvodnil. Nech sa páči, pán kolega.